

המכללה לביטחון לאומי

מחזור מ"ו, 2019-2018

חזרה בתשובה – מסע לתוך החברה הישראלית

**שם הקורס: החברה הישראלית**

**מגישה: רחל שני**

**מנחה אקדמי: ד"ר נרי הורוביץ**

אפריל 2019

**"והחזירנו בתשובה שלמה לפניך"....**

**פתח דבר**

כשהחל תהליך החזרה בתשובה של שתי אחיותיי, מצאתי את עצמי במבוכה. בשלבים הראשונים של התהליך מערכת היחסים המשפחתית עברה טלטלה על אף שהמשפחה היא איתנה וטובה. התהליך יצר מצב משברי שבסופו החזרה בתשובה התקבלה בהבנה. חוסנה של מערכת היחסים נבחנה בכל סיטואציה של החיים יחד עם זאת מתחים וקונפליקטים הפכו קשים ומורכבים יותר.

קורס חברה במכללה לביטחון לאומי הכולל גם סיור בעיר בני ברק וחשיפה לעולם החרדי גרמו לי להחלטה להעמיק בתופעת "החזרה בתשובה" ולראשונה מתוך מבט מחקרי- אנתרופולוגי המתבונן מקרוב בשדה החברתי של החוזר בתשובה ובמניע לתהליך, תוך העלאת סימני השאלה שתופעה זו מעלה ביחס לזהות הדתית.

עבודה זו תעמוד על תפקיד ה"נרטיב" והסיפור של החוזרים בתשובה כחלק מתיווך התהליך למשפחה ולחברה. העבודה מתבססת על שיחות וראיונות עומק עם בני משפחה, רבני תשובה וחוזרים בתשובה בהתבסס על הגישה הנרטיבית קונסטרוקטיביסטית. גישה זו מתמקדת בפרשנות הסובייקטיבית של האדם לחייו ומשתמשת בסיפורי חיים, כשההנחה היא שהתופעות המורכבות של החיים מיוצגות טוב יותר בסיפורים ובנרטיביים דרך זו מתאימה יותר להבנת עולם של אנשים וקליטת חוויותיהם הסובייקטיביות.

בעבודה זו חמישה חלקים. החלק הראשון הוא ברור המושגים השונים הקשורים בתופעה של החזרה בתשובה כמו "בעלי תשובה", "מתחזקים" ועוד. בחלק השני יובא ניתוח של הטיפוס החוזר בתשובה, מניעיו ואישיותו. בחלק השלישי ניתוח של הנרטיבים מפי המרואיינים איתם נפגשתי לצורך העבודה וניסיון להבין מה גרם להם לחזור בתשובה. החלק הרביעי דן בתהליך שאותו עוברים החוזרים בתשובה. גם פרק זה הוא ניתוח של הנרטיבים ששמעתי. הפרק החמישי והאחרון של העבודה הוא השתלבותם או חוסר השתלבותם של החוזרים בתשובה בחברה הישראלית.

תודה גדולה מעומק הלב על התהליך והליווי.

1. **חזרה בתשובה – ברור מושגים**

**חזרה בתשובה** - הוא השם הפופולרי שהודבק לתופעה שתפסה מקום נכבד במערך החיים היהודיים של שנות השמונים – שיבה אל הדת, תחייה והתחדשות יהודית בישראל ובתפוצות (מייזליש, 1984). החוזר בתשובה מוגדר כמי שאימץ לעצמו אורח חיים דתי-אורתודוכסי לאחר שחי חיים חילוניים. אולם בעוד שהחברה הישראלית רואה בחזרה בתשובה תופעה של שינוי התנהגות באופן קיצוני ומעבר מצורת חיים אחת לצורה אחרת לגמרי הרי שהתפיסה היהודית רואה את מושג התשובה בצורה אחרת. לצד המושג "חזרה בתשובה" קיימים גם מושגים של "לעשות תשובה" "להתחזק" או "לחזור בשאלה". כל מושג כזה הוא עולם ומלואו ולא תמיד יש הסכמה חברתית מה התהליך העומד מאחורי המושג.

**"לעשות תשובה"** - ביהדות על האדם לחזור בתשובה בכל יום. גם אדם שחי חיים דתיים מלאים צריך לעשות תשובה כל השנה ובמיוחד בימים מיוחדים כמו [עשרת ימי תשובה](https://he.wikipedia.org/wiki/%D7%A2%D7%A9%D7%A8%D7%AA_%D7%99%D7%9E%D7%99_%D7%AA%D7%A9%D7%95%D7%91%D7%94). אל מול ההשקפה הגורסת כי אדם שחטא הוא חסר תקנה, ואל מול המחשבה האנושית הפשוטה, כי את הנעשה אין להשיב, עולה רעיון התשובה: "ואתה בן אדם, אמור אל בית ישראל: כן אמרתם לאמור כי פשעינו וחטאתינו עלינו ובם אנחנו נמקים ואיך נחיה? אמור אליהם: חי אני נאום ה' אלוהים, אם אחפוץ במות הרשע כי אם בשוב רשע מדרכו וחיה. שובו שובו מדרכיכם הרעים ולמה תמותו בני ישראל. ואתה בן אדם אמור אל בני עמך צדקת הצדיק לא תצילנו ביום פשעו ורשעת הרשע לא יכשל בה ביום שובו מרשעו".

יסודות התשובה מצויים כבר ב[מקרא](https://he.wikipedia.org/wiki/%D7%9E%D7%A7%D7%A8%D7%90) וב[נביאים](https://he.wikipedia.org/wiki/%D7%A0%D7%91%D7%99%D7%90%D7%99%D7%9D), פעמים רבות: "ושבת עד ה' אלוהיך", "שובה ישראל עד ה' אלוהיך" ובעוד פסוקים רבים. ממקורות אלו עולה, כי התשובה באה כתיקון ל[חטא](https://he.wikipedia.org/wiki/%D7%97%D7%98%D7%90) שגרם לריחוק מהאל, ומטרתה היא להשיב ולקרב את האדם אל בוראו ולגרום לו לחזור לדרך הטובה. יש הטוענים כי בתשובה האדם שב למקורו ולעצמיותו, כיוון ש"האלוהים עשה את האדם ישר" ובצלמו, והאדם החוטא, הריהו מתרחק מעצמו.

**"בעלי תשובה"** - אלה שעברו את תהליך החזרה בתשובה נקראים בציבור הדתי בעלי תשובה, מונח המופיע כבר בספרות חז"ל, בין השאר בביטוי "מקום שבעלי תשובה עומדין שם צדיקים אינן עומדין שם".

**"להתחזק"** - אף הוא רווח בציבור הדתי או המסורתי. [חלק מהתומכים בחזרה בתשובה מרבים לכנות מעבר זה בשם התחזקות והעוברים אותו מכנים עצמם מתחזקים.](https://he.wikipedia.org/wiki/%D7%94%D7%9C%D7%9B%D7%94%22%20%5Co%20%22%D7%94%D7%9C%D7%9B%D7%94)

**יציאה בשאלה** – היא התהליך ההפוך מזה של [חזרה](https://he.wikipedia.org/wiki/%D7%99%D7%A6%D7%99%D7%90%D7%94_%D7%91%D7%A9%D7%90%D7%9C%D7%94) בתשובה, תהליך שבו אדם [דתי](https://he.wikipedia.org/wiki/%D7%93%D7%AA%D7%99%D7%99%D7%9D) נעשה [חילוני](https://he.wikipedia.org/wiki/%D7%97%D7%99%D7%9C%D7%95%D7%A0%D7%99%D7%99%D7%9D).

ריבוי המונחים סביב התופעה מראה כי בעצם יש כאן עניין של "נרטיב" כלומר כיצד האדם שעובר את התהליך מגדיר את עצמו. יכולים להיות שני אנשים שעברו אותו תהליך אבל אחד מהם יהיה "בעל תשובה" והשני רק "מתחזק". הדבר תלוי בסיפור האישי שכל אחד מספר לעצמו, לזולתו, לחברה הסובבת אותו וכן הדבר תלוי גם בחברת המוצא ממנו הוא התחיל את התהליך.

1. **טיפוסים של חוזרים בתשובה**

בראשית שנות השישים היו בעלי התשובה תימהוניים יוצאי דופן, אנשי שוליים בעייתיים ואילו בשנות השמונים מדובר באנשים מכל מגזרי האוכלוסייה ורבדיה.

קשה מאד לשרטט פרופיל סוציולוגי פסיכולוגי אחיד של בעלי תשובה. אין בעל התשובה מטיפוס אחד. בעלי התשובה הם נשים וגברים רווקים ובעלי משפחות, גרושים ואלמנים ישראלים ובני חוץ-לארץ, אשכנזים וספרדים ובכל הגילים ומכל השכבות והחוגים החברתיים. בעלי משרות אקדמאיות בכירות מנכלים ופרופסורים בצד אנשים בעלי השכלה נמוכה, אנשי צבא ומשטר לצד עבריינים בעלי עבר פלילי עשיר, אנשי בוהמה ואמנים יוצרים לצד פקידי בנק אפורים. קיים קושי לקבוע מיהו האדם שיהיה לבעל תשובה.

השינוי מתרחש בדרך כלל בשלוש תקופות בחיי האדם המאופיינות באי הודאות שבהן: גיל התבגרות מאוחרת, גיל משבר אמצע הקריירה, הגיל השלישי 70 ואילך. בשלוש תקופות מבקש אדם בעל ספקות לסדר את התוהו ובוהו שנוצר אצלו וסביבו. לקיומו הגופני. ההנאות הנהוגות שוב אין להם מקום חשוב וצרכים אחרים יתפסו את מקומן: להגדיר את עצמו, לתת שם, להנהיג מסגרת לאמץ אידיאולוגיה חברתית בכדי שידע איפה הוא חי ולמען מי.

בכל תהליך של שינוי זהות או המרת דת מחפשים הפסיכולוגים את נקודת המפנה הגורלית כפי שציינו נמצאת נקודה זו אפילו אצל מי שהתשובה אצלו היא הבשלה חקירתית. נקודת המפנה עשויה להיות פגישה מקרית או אירוע טראומטי כגון מחלה או תאונה. נקודת המפנה לבעלי תשובה רבים בישראל הייתה המלחמה. לא לשווא תולים את תחילתה של תופעת התשובה במלחמת ששת הימים ומציינים את מלחמת יום כיפור כמאיצה את התפתחותה. מלחמת ששת הימים הזכירה לאנשים את עברם ומורשתם ומלחמת יום הכיפורים גרמה להלם והעמידה שאלות קיומיות כלכליות. כל מלחמה משפיעה על המשתתף, בה ועשויה לקשור אותו להויה דתית. היא פועלת בשני מישורים העימות הישיר עם אימת מות והמלחמה עצמה כחוויה המעלה שאלות בסיסיות על קיומו של האדם ועל קיום החברה. לדת תפקיד חשוב בעצירה של סכנה של הידרדרות נפשית ופגיעות פתולוגיות, הדת עוזרת לתת לתופעה לגיטימיות על ידי ההעברה מהעולם הזה לכוח עליון בעולם ההוא "העולם הקדוש".

1. **הנרטיב של החוזרים בתשובה**

למרות שראינו כי אין אחידות ואין טיפוס מסוים של חוזרים בתשובה הרי שמתוך הנרטיבים שבדקתי עולה גם מכנה משותף והוא המניע. המניע לחזרה בתשובה משותף לרבים מהסיפורים של חוזרים בתשובה אותם ראיינתי לצורך עבודה זו, והוא הצורך למצוא פתרון לשאלת הזהות האישית. מניעים נוספים שהוזכרו בשיחות הם הרצון עז לחזור לשורשים וכן הרצון למצוא זהות לאומית ויהודית. בתוצאות מחקרים אצל בעלי התשובה בולט יסוד נוסף המוכר בארצות הברית ונראה שהשתרש גם בישראל והוא התחזקות הזהות האתנית. גברה ההכרה שעל הפרט להשתייך לקבוצה אתנית מוגדרת להתגאות ולפעול בקרבה.

ניתן לומר כי הגורם המרכזי לבחירה לחזור בתשובה הוא דרגות של חיפוש משמעות. רוב המרואיינים לרבות אחיותיי הגיעו להחלטה לחזור בתשובה בעקבות תחושות של חסך רגשי או רוחני שחוו. רבים רואים בבחירה באורח החיים הדתי ואימוץ האמונות הנלוות לו כדרך להתמודד עם שאלות פילוסופיות, שאלות של זהות אישית וחיפוש עצמי של משמעות החיים בעולם. למעשה, בפנייתם לדת ביקשו למלא חלל ריק שנוצר בנפשם בעקבות חוסר קבלה של החיים החילוניים אותם חוו כריקים מתוכן, בלתי מספיקים ושטחיים. החוזרים בתשובה התקשו להזדהות עם צורת החיים הזו וחשו כי לא ירצו להנחיל חיים אלו לילדיהם בבוא היום.

בתופעת החזרה בתשובה שני אספקטים נפרדים: אספקט דתי ואספק פסיכולוגי. תהליך החזרה בתשובה הוא תהליך נפשי המתהווה על רקע בחינה מחודשת של דרך חיים. הבחינה המחודשת נעשית במצבי חוסר שביעות רצון שבדרך החיים החילונית. ניתן להתייחס אל החוזרים בתשובה כאל אנשים הנמצאים בחיפוש זהות ומוצאים אותה באימוץ הזהות הדתית – תשובה ללבטים העולים (פיריבורז 1988). יחד עם זאת הבחירה ביהדות האורתודוכסית מכתיבה שינויים הנראים לעין כמו: קיום מצוות, שמירת שבת, שמירת דיני הכשרות, שינוי במראה החיצוני – כיסוי הראש ושינוי הביגוד היומיומי לביגוד צנוע. כמו כן, לעיתים השינוי מתבטא בהפסקת קשרים חברתיים ואינטימיים עם אנשים קרובים זאת כיוון שהחוזר בתשובה אינו יכול עוד להיות שותף מלא להרגלי האכילה, הבילוי וההנאה שמקיימים חבריו ומשפחתו.

מציאת הזהות העצמית אינה תהליך פסיכולוגי אינדיבידואלי בלבד אלא גם תהליך פסיכולוגי חברתי – הפרט צריך להרגיש כי זהותו המעוצבת תהיה מובנת לאנשים ולשם כך הוא נעזר באנשים ובאידאות. במקרים רבים מציעה האידאולוגיה פרספקטיבה לעתיד. הרגשת הזהות העצמית מבטיחה לפרט מקום בחברה וההכרה החברתית חשובה מאד לזהות ולדימוי העצמי (מייזליש 1984). על רק זה ניתן להבין את הפנייה לדת כחיפוש אחר ערכים במקורות תרבות, דת ואידיאולוגיה אשר מקנים תחושה של ביטחון. מייזליש (1984) במחקרו מצא כי בקרב בעלי תשובה קיים היבט חזק של התחזקות הזהות האתנית, והוא אחד מהמניעים המרכזיים לחזרה בתשובה. בקרב בעלי תשובה גברה ההכרה שעל הפרט להשתייך לקבוצה אתנית מוגדרת ולהתגאות בה. מייזליש מסביר את הצורך הנפשי בחיפוש אחר שורשים בכך שהאדם המודרני (או הפוסט מודרני) החי בחברה המודרנית המושפעת על ידי התקשורת והטכנולוגיות שהולכות ומשתכללות ללא הרף הולך ומתייאש מהרציונאליזם התחכום והמדע שכאילו בא לעזרתו. החברה – אמנם פתרה בעיות טכנולוגיות אך לא העניקה תשובות לשאלות וללבטים הקיומיים של האדם. התקופה הפוסט מודרנית התעצבה מתוך אכזבה מהתקופה המודרנית – האדם לא נעשה מאושר יותר שאלות מוחלטות, שאלות יסוד נשארו פתוחות ומייסרות החברה דורשת מהאדם להתאים עצמו לשינויים יומיומיים הטומנים בחובם מעט יציבות והמשכיות ומאיימים על הפרט הבודד להיות בורג במערכות מתוחכמות בהן שולטים הכח והיעילות ללא התחשבות כמעט באינדיבידואל. המעשיות היא הקובעת ולעולם הרגש אין כמעט ביטוי. הפרט , מצא עצמו סובל ממבוכה ריקנות תסכול עבד לסביבתו ונעדר כח למצוא את הדרך למטרות הנעלות שהקדמה הבטיחה לו – חופש עצמאות אושר. בחברה הפוסט מודרנית סיפוק צרכיו הבסיסיים של האדם הפך להיות קל ויומיומי, פתוח, גלוי מוכן וארוז אך את האושר הפרטי את האהבה האינטימית גזלה החברה המודרנית, משברים אלו הובילו אנשים רבים אל הדת כאחת האלטרנטיבות ליציאה ממצבי ייאוש אלה. הדת מסמלת עולם אמיתי של ערכים שתוקפם אינו פג. האתאיזם והרציונליזם שוב אינם מסממני זהותו של האדם הנאור והמתקדם ועתה משנשבר חלום המודרניזציה ניתן לשוב ולמצוא את הדת כמשענת וזאת הן כחוויה דתית תיאולוגית והן כחוויה רוחנית.

חיפוש המשמעות בחיים יכול אפוא למצוא מענה בחיים דתיים. הדת מסוגלת לצייד את הפרט בכוחות נפש חדשים שיאפשרו לו להתמודד בהצלחה עם משברי העתיד היא תסייע לו להגיע לאותם משאבים פנימיים ורוחניים שבו. נציגות האלוהים עלי אדמות, בדמות מנהיגי הדת ובתי הכנסת מהווים אי קטן של יציבות, סדר ואנושיות בתוך העולם הטכנולוגי ההי טקי (מייזליש 1984).

הנהירה הקיימת בשנים האחרונות אחר המסגרת הדתית נוצרה מתוך ההכרה כי מנגנוני השוק והמדינה אינם נותנים מענה אמיתי לצורך בזהות, בסיפוק רוחני ובמשמעות. הקהילה מצטיירת כאחד המרחבים החברתיים החשובים ביותר לקידום האספקט הרוחני שמתעורר באדם. ואכן בשנים האחרונות ניכרת בחברה הישראלית תנועה שלא ניתן להתעלם ממנה, של חיפוש אחר קהילתיות יהודית מסוג חדש תוך ביקורת על המודרנה וטענה שהזנחת הממד הרוחני והרגשות שבו גרמה לאדם המערבי "לגלות מעצמיותו" ולמצוא נקודת משען חיצונית" אמונית" המהווה אלטרנטיבה של משמעות רוחנית בכל מעשה חברתי (שליט 1995)

מגמות אלו עולות בקנה אחד עם המשיכה לדת ועם הרצון להשתייכות לקהילה חמה ומגינה בקרב חלקים רבים מן החוזרים בתשובה.

רוב המרואינים איתם שוחחתי עברו תהליך של חזרה בתשובה שנמשך בדרך כלל על פני תקופה ארוכה (שנה עד חמש שנים). שנים אלו התאפיינו בהתחבטויות רבות, ניסיונות וחיפוש מתמיד אחר הדרך המתאימה ביותר עבורם לחיות ולממש את חיי הדת. לרוב נדרשו שנים רבות בכדי להגיע ולממש את ההחלטה לחזור בתשובה באופן שלם בעיקר בשל הפרידות הרבות שתהליך זה טומן בחובו. פרידות מאנשים, מהרגלים, ממחשבות, מתכניות מתכנונים וממסלולי החיים שמציעים החיים החילוניים, נכפות על כל מי שבוחר לעזוב את החיים החילוניים ולחיות את חייו כאדם דתי בעל מראה שונה, הופעה מסוימת, תפיסות מחשבות אמונות ואף רגשות התואמים את עולם התוכן הדתי.

מתוך סיפוריהן של אחיותיי נראה כי קיימת מחשבה בקרב החוזרים בתשובה לבצע תהליך מתמשך ואיטי מתוך המודעות ההולכת וגדלה למחיר היקר שגובה כל תהליך מהותי שבוחר אדם לבצע בחייו ובפרט תהליך מעין זה בו האדם משנה את כל העולם החל מסגנון לבושו, מזונו התייחסותו לזמן היום ולחודשי השנה וכלה אף בשינוי מקום עבודתו. סביבתו החברתית, שאיפותיו ורחשי ליבו. בשל עוצמת התהליך "והשתלטותו" על מאפיינים רבים בחייו של הבוחר בו לעיתים קרובות קל יותר לבצעו תוך תמיכה רבה מצד החברה הדתית הקולטת את החוזרים בתשובה במסגרות לימוד ומגורים מיוחדים לבעלי תשובה. הפרידות הרבות והכאבים הנפשיים שהינם חלק בלתי נפרד מתהליך החזרה בתשובה גורמים לבוחרים בתהליך זה לבצעו באופן איטי שיאפשר להם ולסביבתם הקרובה (החילונית) להתרגל לרעיון ולהכניס את כל השינויים הפיזיים התפיסתיים והרגשיים הכרוכים בו באופן הדרגתי.

חיפוש המשמעות הנו תהליך מרכזי אותו חוו המרואיינים והוא למעשה הסיבה והמניע העיקרי לבחירתם לחזור בתשובה. נראה כי זהו לב ליבו של התהליך וזוהי הסיבה המרכזית שבעטייה בוחר האדם לשנות את כל מנהגיו, מעגל חבריו אמונותיו ותפיסותיו.

המרואיינים איתם שוחחתי הביעו מודעות עצמית גבוהה הן למקום הרגשי והן למצב הריאלי בתהליך שעברו. יש אצלם יכולת להסביר ולנתח את התהליך ביחס לגורמים רבים כמו המשפחה הסביבה החברתית הקרובה, היחס לדת שאיפותיהם הדתיות ותחושתם לגבי עצמם. רובם מנהלים אורח חיים דתי-חרדי מלא הכולל לימוד תורה (בישיבות במדרשות) ושמירה מלאה וקיום הפרקטיקה הדתית שעיקרה שמירת שבת, תפילות שמרת כשרות וכדומה קיום מנהגים רבים נוספים ששמירה עליהם מעידה על מידת מחויבותם ודתיותם: שמירת נגיעה, הפרדה מוחלטת בין גברים לנשים הקפדה על לבוש התואם את הזרם החרדי .באשר לאוריינטציית העתיד בהקשר הדתי המתהווה בקרב החוזרים בתשובה קיים קונצנזוס סביב אידאל הלימוד והתלמיד החכם כשהמטרה הסופית מתרכזת בניווט אל לימוד בישיבה או בכולל. עולם התשובה של אלו העוסקים בתשובה חיזוק החוזרים וליוויים במהלך השנים יוצר זהות חרדית חדשה המשלבת בין עולם החזרה בתשובה שואב ומעצים תפיסות עולם חרדיות וביניהן ההבניה של ניגוד חריף ותהומי בין חרדיות לחילוניות או מערביות. בתוך כך מובלטת העליונות של הדת היהודית ומודגשת עליונות אורח החיים הדתי על פני החילוניות תוך הצגת שאלת האמת והאמונה הדתית והצורך ב"הוכחה" אימות וויכוח עם האמת המדעי. עולם התשובה משמר ומחזק מאפיינים של הסדר החברתי החרדי, כולל חלוקות פנים חרדיות לתת קבוצות וכן היררכיות חברתיות חרדיות והבחנה בין אשכנזים למזרחים. הדגש על קיום מצוות ואימוץ סממנים חיצוניים של השתייכות. חוזרים בתשובה רבים מתחילים ללמוד בישיבה או בכולל, ובכך מדגישים שייכות למחנה כזה או אחר של העולם החרדי. העולם החרדי מיוצג כתמונה מונוליטית חדשה משמעית וממעטים לו אף מתעלמים ממחלוקות הלכתיות ופוליטיות. יש אמת אחת ויחידה וזו התורה. "המתחזקים" העושים צעדיהם הראשונים בעולם התשובה רואים את עולם ההלכה כמקשה אחת החפה מסתירות ומוויכוחים.

1. **תהליך החזרה בתשובה**

חוזרים בתשובה הם מהגרים לכל דבר. נדמה שתהליך שינוי הזהות העובר על מהגרים יכול ללמד הרבה על החוזרים בתשובה. חוקרי התחום גילו שהטראומה הנלווית למעבר עצמו לארץ חדשה אינה מתרפאת לגמרי לעולם. תהליך ההשתלבות, עד היכן שהוא מגיע, כולל חמשה שלבים: השלב הראשון הוא שלב הקונפורמיות. המהגר נוטה לגלות הזדהות וקונפורמיות כמעט עיוורת כלפי החברה החדשה, שאליה הוא רוצה להשתייך, תוך שהוא מתכחש למקורותיו ומנסה לאמץ באדיקות וללא עוררין את מנהגי החברה החדשה.

השלב השני הוא שלב הדיסוננס: התמודדות עם סתירות והעדר התאמה, שבו מתחילים להיווצר סדקים במערכת ההכחשה, והמהגר מתחיל להיווכח שלא הכל מושלם בתרבות החדשה שאליה הוא כל כך מנסה להשתייך. בעקבות זאת מופיע השלב השלישי, שבו כבר נוצר משבר של ממש, והמהגר מגלה התנגדות, לעג מר וציניות כלפי התרבות החדשה, וגילויי רצון להיאחז במקורותיו. לאחר מכן מגיע השלב הרביעי, שלב האינטרוספקציה (בחינה והתבוננות פנימית), שבו המהגר עורך חשבון נפש ובוחן את שתי התרבויות זו מול זו, על מורכבותן, עד שהוא מגיע לשלב החמישי והאחרון. בשלב זה נוצרת סינרגיה (איזון, שילוב והעצמה של כמה גורמים), כאשר המהגר מסוגל להגיע לאינטגרציה מודעת וביקורתית, ולבנות לעצמו זהות הממזגת את עברו עם ההווה (ואולי גם עם העתיד). זהו השלב שבו יכול המהגר להגיע לידי פיוס עם תהליך שינוי הזהות.

מהגרים אכן אינם נמצאים בעולמם המוכר, והדבר גורר תופעות לוואי שונות (כן מפורש בגמרא על זקני אתונה, שכאשר גלו מארצם לא תפקדו כראוי, וריח עפר ארצם נתן בהם כוחות, כמבואר במסכת בכורות דף ט). במובן זה, גם לבעלי התשובה, חסרה קרקע מוכרת מתחת לרגליהם, ולכן גם חשים מטולטלים ועוברים תהליכי זהות מקבילים לאלה שעוברים מהגרים.

להלן אנסה להתאים את חמשת השלבים לעולמו של בעל תשובה:

1. שלב האורות הגבוהים. בשלב הזה בעל התשובה מסונוור כולו מהאמת החדשה שנגלתה לפניו, והוא מלא בהתרגשות רוחנית. משום כן, הוא משקיע את מרב המאמץ כדי ללמוד, להכיר, ולהיטמע בעולם הדתי החדש. הוא אף נוטה לעשות לו אידאליזציה. בשלב זה, הביקורת החברתית של בעל התשובה יורדת כמעט לאפס. במקביל, נוצרת אצלו התכחשות מסוימת למקורותיו, לצרכיו ולזהותו הקודמת, החילונית. בעל התשובה משקיע את כל המאמצים שביכולתו כדי לאמץ באדיקות את מנהגי החברה החדשה, והוא עושה זאת במסירות נפש מופלאה.

2. שלב הדיסוננס. בשלב זה מתחילה ההתמודדות עם העדר ההתאמה. בעל התשובה מתחיל להתפכח מהאופוריה הרוחנית, ומתגלים סדקים בתהליך – לא בעולם האמונה, חלילה, אלא בתהליך שינוי הזהות וההתאמה החברתית. בין הרצוי למצוי מתגלה פער קשה בתחומים כמו טוהר המידות, ההתמודדות עם עול הפרנסה, וכדומה – פער שבדרך כלל אינו ניכר אלא למי שכבר חי בתוככי החברה הדתית. במקביל, נוצרים חיכוכים חברתיים ראשונים עם מוסדות החינוך והקהילה הדתיים.

3. שלב המרירות. בשלב זה נוצרים חיכוכים בין בעל התשובה לסביבה הדתית החדשה, המביאים לידי התנגדות ואפילו עוינות של ממש כלפיה. במקביל, מתגלה אצל בעל התשובה רצון להיאחז, במידות משתנות, במקורות שמהם הוא הגיע. זהו שלב כואב של הוצאת המרירות וביטוי הקושי. הביקורת החברתית בשיאה, יש הרבה רצון להיבדל מהחברה הדתית, וניחוחות, צלילים ומראות מן העבר מעוררים רגשות געגוע נוסטלגיים.

4. שלב חשבון נפש בוגר. בשלב זה מתגלה המציאות בכל גווניה, ולא רק בשחור ולבן. מתפתחת הכרה במורכבות החיים, ועולה הצורך למצוא איזון בין העולמות. בקרב בעל התשובה נולדת הכרה בוגרת בצורך לעשות שילובים בין העולם שממנו הוא מגיע לבין עולם התורה. מתוך כך עורך בעל התשובה חשבון נפש, שבו הוא בוחן את שתי התרבויות זו מול זו על מורכבותן. הביקורת החברתית מתמתנת, ואת מקומה תופסת ראייה בוגרת יותר של כל חברה אנושית באשר היא, על מעלותיה וחסרונותיה.

5. שלב ההרמוניה. בשלב זה בעל התשובה בוגר דיו כדי לעשות אינטגרציה מודעת וביקורתית, ולבנות לעצמו זהות הממזגת את העבר עם ההווה. זהו השלב הסופי שבו בעל התשובה יכול להגיע לידי פיוס עם תהליך שינוי הזהות שעבר. הוא מבין כי זהות אינה סטטוס עם קביעות, אלא משהו דינמי המשתנה כל הזמן מול אתגרי החיים.

1. **החוזרים בתשובה והחברה הישראלית**

תופעת החזרה בתשובה צברה תאוצה בישראל ובארצות הברית החל מסוף [שנות ה-60](https://he.wikipedia.org/wiki/%D7%A9%D7%A0%D7%95%D7%AA_%D7%94-60_%D7%A9%D7%9C_%D7%94%D7%9E%D7%90%D7%94_%D7%94-20) ותחילת [שנות ה-70](https://he.wikipedia.org/wiki/%D7%A9%D7%A0%D7%95%D7%AA_%D7%94-70_%D7%A9%D7%9C_%D7%94%D7%9E%D7%90%D7%94_%D7%94-20). התפתחות "תנועת התשובה" החלה בקרב שלוש קבוצות אוכלוסייה שונות: "בעלי תשובה" מ[ארצות הברית](https://he.wikipedia.org/wiki/%D7%90%D7%A8%D7%A6%D7%95%D7%AA_%D7%94%D7%91%D7%A8%D7%99%D7%AA), ישראלים ממוצא אירופי בני המעמד הבינוני וישראלים יוצאי שכונות מצוקה. לכל קבוצה היו את המאפיינים שלה:

**בעלי תשובה מ**[**ארצות הברית**](https://he.wikipedia.org/wiki/%D7%90%D7%A8%D7%A6%D7%95%D7%AA_%D7%94%D7%91%D7%A8%D7%99%D7%AA): בעקבות המאבק ל[שוויון](https://he.wikipedia.org/wiki/%D7%A9%D7%95%D7%95%D7%99%D7%95%D7%9F) מעמדם וזכויותיהם של ה[שחורים](https://he.wikipedia.org/wiki/%D7%A9%D7%97%D7%95%D7%A8%D7%99%D7%9D) בארצות הברית בשנות ה-60, החלו קבוצות מיעוטים שונות לחדש את זיקתם האתנית-דתית. יהודים רבים אשר התנתקו מהמורשת היהודית-דתית החלו לחפש אלמנטים אשר יקרבו אותם אל המסורת. דור [ילדי הפרחים](https://he.wikipedia.org/wiki/%D7%99%D7%9C%D7%93%D7%99_%D7%94%D7%A4%D7%A8%D7%97%D7%99%D7%9D) בשנות ה-60 וה-70, שהיה פתוח להתנסויות שונות בתחום האישי, יצר פתח ליהודים רבים לנסות ולחפש משמעות בכיוון היהודי-מסורתי. [מלחמת ששת הימים](https://he.wikipedia.org/wiki/%D7%9E%D7%9C%D7%97%D7%9E%D7%AA_%D7%A9%D7%A9%D7%AA_%D7%94%D7%99%D7%9E%D7%99%D7%9D) ([1967](https://he.wikipedia.org/wiki/1967)) העצימה את תופעת החזרה בתשובה, כיון שהרבה יהודים מחו"ל, ובמיוחד מארצות הברית, הגיעו לבקר בישראל ונשארו בה.

**ישראלים בני המעמד הבינוני**: [מלחמת ששת הימים](https://he.wikipedia.org/wiki/%D7%9E%D7%9C%D7%97%D7%9E%D7%AA_%D7%A9%D7%A9%D7%AA_%D7%94%D7%99%D7%9E%D7%99%D7%9D), [1967](https://he.wikipedia.org/wiki/1967), ו[מלחמת יום הכיפורים](https://he.wikipedia.org/wiki/%D7%9E%D7%9C%D7%97%D7%9E%D7%AA_%D7%99%D7%95%D7%9D_%D7%94%D7%9B%D7%99%D7%A4%D7%95%D7%A8%D7%99%D7%9D), [1973](https://he.wikipedia.org/wiki/1973), היוו אירועים מכוננים בחברה הישראלית. תחושה של הרואיות מצד אחד, ושבריריות כאוטית מצד שני, גרמו לישראלים רבים לתהות על קיומם, זהותם ועצם משמעות חייהם. רבים מאותם מחפשי דרך מצאו באמונה הדתית מענה לשאלותיהם הן מהבחינה האישית והן מהבחינה הלאומית.

**ישראלים יוצאי שכונות מצוקה**: התהיות הקיומיות, כמו במקרה של ישראלים בני המעמד הבינוני, נתנו את אותותיהם גם בקרב הישראלים יוצאי שכונות המצוקה. אלא שכאן חברה סיבה נוספת אשר היוותה זרז לחזרה בתשובה, והיא תסכולם של יוצאי ארצות האסלאם ממעמדם בחברה הישראלית. המסורת היוותה אפיק דרכו היו יכולים למצוא נחמה מתחושות הניכור, הנחיתות הכלכלית והקיפוח החברתי.

מתחילת שנות ה-70 החלה פעילות ממוסדת של ארגוני החזרה בתשובה. ארגונים חרדים אלה ליוו את גל החזרה בתשובה בעקבות מלחמת ששת הימים ויום הכיפורים, ושמו להם למטרה להחזיר בתשובה תוך שימוש באמצעים מודרניים. כך קמו ארגונים כמו: "[אל המקורות](https://he.wikipedia.org/w/index.php?title=%D7%90%D7%9C_%D7%94%D7%9E%D7%A7%D7%95%D7%A8%D7%95%D7%AA&action=edit&redlink=1)", "[נעשה ונשמע](https://he.wikipedia.org/wiki/%D7%A0%D7%A2%D7%A9%D7%94_%D7%95%D7%A0%D7%A9%D7%9E%D7%A2_%28%D7%90%D7%A8%D7%92%D7%95%D7%9F%29)", "[תורה ואמונה](https://he.wikipedia.org/w/index.php?title=%D7%AA%D7%95%D7%A8%D7%94_%D7%95%D7%90%D7%9E%D7%95%D7%A0%D7%94&action=edit&redlink=1)", ו"[ערכים](https://he.wikipedia.org/wiki/%D7%A2%D7%A8%D7%9B%D7%99%D7%9D_%28%D7%90%D7%A8%D7%92%D7%95%D7%9F%29)". המשותף לכולם היה ניסיון להחזיר בתשובה באמצעות טיעונים להוכחת היהדות. גל חזרה בתשובה נוסף התרחש ב[שנות ה-80](https://he.wikipedia.org/wiki/%D7%A9%D7%A0%D7%95%D7%AA_%D7%94-80_%D7%A9%D7%9C_%D7%94%D7%9E%D7%90%D7%94_%D7%94-20), ודעך לקראת סופו של עשור זה.

ייחודית לתנועת החזרה בתשובה בישראל בשנים אלו הייתה התמיכה הרחבה שהעניקו מוסדות המדינה למאמצי ההחזרה בתשובה, אם במתן גישה נוחה למחזירים בתשובה, ואם באמצעות תמיכה כספית. מסוף שנות השבעים ואל תוך שנות השמונים היה מקובל לשלוח חיילים לימי עיון וכנסים שמטרתם החזרה בתשובה. משרד הביטחון אף עודד שליחתם של מאות יתומי צה"ל בגיל מצוות לשהות ב[כפר חב"ד](https://he.wikipedia.org/wiki/%D7%9B%D7%A4%D7%A8_%D7%97%D7%91%22%D7%93). המטרה המוצהרת הייתה הכנת היתומים ל[בר מצווה](https://he.wikipedia.org/wiki/%D7%91%D7%A8_%D7%9E%D7%A6%D7%95%D7%95%D7%94), אך במהלך אירוחם הוכנסו אלמנטים של החזרה בתשובה.

החל מאמצע [שנות ה-90](https://he.wikipedia.org/wiki/%D7%A9%D7%A0%D7%95%D7%AA_%D7%94-90_%D7%A9%D7%9C_%D7%94%D7%9E%D7%90%D7%94_%D7%94-20) חלה עליה במספר החוזרים בתשובה אחד ההסברים המקובלים לעליה במספר החוזרים בתשובה מקשר אותו לעליה כלל–עולמית במספר המבקשים פתרונות דתיים ומעין-דתיים במסגרות פורמליות יותר (כמו התנועות הפונדמנטליסטיות והאוונגליסטיות) או במסגרות פורמליות פחות (לימוד אופציונלי, מסעות רוחניים, ועוד). אופיינית לשינוי היא עלייתם של פתרונות חזרה בתשובה נוסח אלו של [ש"ס](https://he.wikipedia.org/wiki/%D7%9E%D7%A4%D7%9C%D7%92%D7%AA_%D7%A9%22%D7%A1), המציעה חזרה לעבר ("להשיב עטרה ליושנה") כהיפוך של הפתרונות הסוציאליסטיים או הציוניים שמבטם כוון לעתיד. הטיעונים של מחזירי התשובה מוצגים כטיעונים לוגיים שחלק נכבד מהאוכלוסייה היהודית-דתית תומכת בהם.

תנועת התשובה מאורגנת כיום על ידי רבנים מקומיים וארציים, ועל–ידי מגוון רחב של מוסדות וארגונים. בין הגופים המשפיעים המעורבים בתנועת התשובה מצויים [תנועת ש"ס](https://he.wikipedia.org/wiki/%D7%AA%D7%A0%D7%95%D7%A2%D7%AA_%D7%A9%22%D7%A1), [חב"ד](https://he.wikipedia.org/wiki/%D7%97%D7%91%22%D7%93) ו[ברסלב](https://he.wikipedia.org/wiki/%D7%97%D7%A1%D7%99%D7%93%D7%95%D7%AA_%D7%91%D7%A8%D7%A1%D7%9C%D7%91), [המגזר הליטאי](https://he.wikipedia.org/wiki/%D7%9C%D7%99%D7%98%D7%90%D7%99%D7%9D_%28%D7%96%D7%A8%D7%9D%29) (עם ארגוני "[ערכים](https://he.wikipedia.org/wiki/%D7%A2%D7%A8%D7%9B%D7%99%D7%9D_%28%D7%90%D7%A8%D7%92%D7%95%D7%9F%29)" ו"[לב לאחים](https://he.wikipedia.org/wiki/%D7%9C%D7%91_%D7%9C%D7%90%D7%97%D7%99%D7%9D)"), וכן "[הידברות](https://he.wikipedia.org/wiki/%D7%94%D7%99%D7%93%D7%91%D7%A8%D7%95%D7%AA_%28%D7%90%D7%A8%D7%92%D7%95%D7%9F%29)" וצוהר.

מגזר פעיל נוסף הוא [הציונות הדתית](https://he.wikipedia.org/wiki/%D7%94%D7%A6%D7%99%D7%95%D7%A0%D7%95%D7%AA_%D7%94%D7%93%D7%AA%D7%99%D7%AA). באמצע שנות השבעים לאחר מלחמת יום הכיפורים הוקם [מכון מאיר](https://he.wikipedia.org/wiki/%D7%9E%D7%9B%D7%95%D7%9F_%D7%9E%D7%90%D7%99%D7%A8) בראשות הרב [דב ביגון](https://he.wikipedia.org/wiki/%D7%93%D7%91_%D7%91%D7%99%D7%92%D7%95%D7%9F), שחרת על דגלו להחזיר יהודים למקורות ברוח [הרב קוק](https://he.wikipedia.org/wiki/%D7%94%D7%A8%D7%91_%D7%A7%D7%95%D7%A7) ולקראת סוף שנות התשעים קמה תנועת [מעייני הישועה](https://he.wikipedia.org/wiki/%D7%9E%D7%A2%D7%99%D7%99%D7%A0%D7%99_%D7%94%D7%99%D7%A9%D7%95%D7%A2%D7%94_%28%D7%AA%D7%A0%D7%95%D7%A2%D7%94%29), בראשותו של [אביחי בוארון](https://he.wikipedia.org/w/index.php?title=%D7%90%D7%91%D7%99%D7%97%D7%99_%D7%91%D7%95%D7%90%D7%A8%D7%95%D7%9F&action=edit&redlink=1), שבעקבות תנועת חב"ד עוסקת בהנחת תפילין לעוברים ושבים, חלוקת נרות שבת וחלוקת חומר הסברה מגוון בעקבותיה הוקמו תנועות נוספות כגון: [נהורא](https://he.wikipedia.org/wiki/%D7%99%D7%A9%D7%99%D7%91%D7%AA_%D7%A8%D7%9E%D7%AA_%D7%92%D7%9F#הפצות) של [ישיבת רמת גן](https://he.wikipedia.org/wiki/%D7%99%D7%A9%D7%99%D7%91%D7%AA_%D7%A8%D7%9E%D7%AA_%D7%92%D7%9F), [ראש יהודי](https://he.wikipedia.org/wiki/%D7%A8%D7%90%D7%A9_%D7%99%D7%94%D7%95%D7%93%D7%99) והאגף הישראלי של [קוממיות](https://he.wikipedia.org/wiki/%D7%A7%D7%95%D7%9E%D7%9E%D7%99%D7%95%D7%AA).

בתחילת תנופתה של תנועת התשובה היו שני דרשנים בולטים במיוחד, שהשפיעו עליה בצורה מכרעת – הרב [אמנון יצחק](https://he.wikipedia.org/wiki/%D7%90%D7%9E%D7%A0%D7%95%D7%9F_%D7%99%D7%A6%D7%97%D7%A7), העומד בראש "[ארגון שופר](https://he.wikipedia.org/wiki/%D7%A9%D7%95%D7%A4%D7%A8_%28%D7%90%D7%A8%D7%92%D7%95%D7%9F%29)" והרב [ראובן אלבז](https://he.wikipedia.org/wiki/%D7%A8%D7%90%D7%95%D7%91%D7%9F_%D7%90%D7%9C%D7%91%D7%96), ראש מוסדות "אור החיים". שיטות הפעולה של שני רבנים אלה שונות: הרב אמנון יצחק נותן הרצאות מעיר לעיר, נושא דברים בפני קהל, ומפיץ את רעיונותיו באמצעות קלטות (בעבר) ודיסקים והאינטרנט, אך אינו מבסס סביבו קהילת לומדים. הרב ראובן אלבז, לעומתו, עסוק בארגון קהילות לומדים מקומיות "מלמטה". ברקע פעל ארגון נוסף שריכז פעילות ענפה של החזרה בתשובה ושני הרבנים הנ"ל שתפו אתו פעולה, ושמו "ערכים". בשנים האחרונות רבו הארגונים העוסקים בתחום זה; כאשר ארגון "צוהר" מחקה את פעילות הסמינרים של "ערכים" אלא שהוא מתמקד בציבור עממי, וארגון "[הידברות](https://he.wikipedia.org/wiki/%D7%94%D7%99%D7%93%D7%91%D7%A8%D7%95%D7%AA_%28%D7%90%D7%A8%D7%92%D7%95%D7%9F%29)" פרץ דרך חדשה כשהחל לשדר בערוץ משלו שדורי טלוויזיה, כשהוא נותן במה הן לאנשי "ערכים" והן לסיפורי "חוזרים בתשובה". כמו כן ישנם מספר ארגונים המייעדים עצמם לציבור אקדמאי. תנועת התשובה עושה שימוש רב באמצעים טכנולוגיים מודרניים כמו [ערוצי הקודש](https://he.wikipedia.org/w/index.php?title=%D7%A2%D7%A8%D7%95%D7%A6%D7%99_%D7%94%D7%A7%D7%95%D7%93%D7%A9&action=edit&redlink=1), קלטות שמע, קלטות וידאו ו[תקליטורים](https://he.wikipedia.org/wiki/%D7%AA%D7%A7%D7%9C%D7%99%D7%98%D7%95%D7%A8).

עולם התשובה מאמץ את ההבחנה החרדית החדה בין "חילוניים" ו"חרדים". חרדיות נתפסת כאורח חיים אידיאלי וכצורת חיים שכולה יתרונות – חיי משפחה מספקים, זוגיות בריאה ויציבה חנוך טוב ו"חיים עם תכלית". מנגד שולל עולם התשובה במילים חריפות את "האחרים" החילוניים. שלילת החילוניות נחרצת וחד משמעית עד כדי שניתן לראות בחילוני הישראלי כמי שהחליף את הגוי המזרח אירופאי בעיצוב הזהות היהודי שלילת החילוניות מתבססת במידה רבה על דה קונסטרוקציה של מושג החילוניות תוך שלילת מרכיביה ערכיה ושלילת הסמלים השונים: תרבות המערב, הציונות מערכות המשפט והחינוך הישראליות התקשורת והאליטות לרבות שלילת המדע כמקור לאמיתות וחידושים שכן המדע המודרני הוא אחד מסמליה הבולטים של החילוניות.

על אף ה[רטוריקה](https://he.wikipedia.org/wiki/%D7%A8%D7%98%D7%95%D7%A8%D7%99%D7%A7%D7%94) היהודית הדתית המחשיבה את החוזרים בתשובה, היחס של החברה החרדית האשכנזית לחוזרים בתשובה הוא [אמביוולנטי](https://he.wikipedia.org/wiki/%D7%93%D7%95-%D7%A2%D7%A8%D7%9B%D7%99%D7%95%D7%AA). זאת בניגוד לחברה החרדית הספרדית ולחברה הדתית-לאומית. מחד החברה האשכנזית החרדית מתגאה בחוזרים בתשובה, מאידך לא תמיד היא מקבלת את החוזרים בתשובה בזרועות פתוחות לשורותיה כשווים. הסיבה לכך, בדרך כלל, היא כי החוזר בתשובה מגיע מרקע שונה, מושגים ומנטליות אחרים, ותהליך הכרת מושגי החברה החרדית שהיא סגורה ובעלת קודים משלה עלול לארוך שנים רבות. לעיתים החוזרים בתשובה מגיעים ממשפחות קשות יום, ללא אפשרות להתפתח כלכלית או מקצועית, ואולי אף בעלי רקע פלילי ומתנחמים בחזרה בתשובה כעולם המספק להם חיי שלווה, אופציות קידום והתנתקות מהעולם הקודם בו חיו.

בתחום השידוכים, למשל, ניתן לראות את היחס הדו-ערכי של החברה החרדית לחוזרים בתשובה. לא תמיד ירצו משפחות חרדיות "שורשיות" להשתדך עם ילדי חוזרים בתשובה ו[קל וחומר](https://he.wikipedia.org/wiki/%D7%A7%D7%9C_%D7%95%D7%97%D7%95%D7%9E%D7%A8) עם בעלי תשובה ממש. אחת הסיבות היא כאמור, רקע שונה ומנטליות אחרת - לרוב מתוך חשש לבגידה או גירושים בעתיד, לאור ההיסטוריה החילונית של החוזר בתשובה. נוסף לכך, לא ידוע תמיד על שורשיו של החוזר בתשובה (דבר הנוגע לנשואים אסורים, יהדות וכדומה). בנוגע לבעלי תשובה יש חשש שבעל התשובה גם יחזור בו וישוב לאורח חייו החילוני, דבר שאינו מקובל או קביל באוכלוסיות אלו ועלול לפגוע בעתיד הילדים. ככלל, מעטים הם בעלי התשובה המשתדכים עם חרדים ותופעה זו נובעת בדרך כלל מרצון הדדי של שני הצדדים.

בעבר היה ניסיון לשלב את בעלי התשובה בתוך הקהילות החרדיות הוותיקות. ספרי הלכה ומנהגים אפילו שונו בעקבות תופעת החזרה בתשובה. כך לדוגמה, הוסרו המלצות שלא להתחתן עם מי שאימותיהם לא הקפידו על [טהרת המשפחה](https://he.wikipedia.org/wiki/%D7%98%D7%94%D7%A8%D7%AA_%D7%94%D7%9E%D7%A9%D7%A4%D7%97%D7%94). אולם, למרות הניסיונות פערי המנטליות עמדו לעיתים בעוכרי החוזרים בתשובה. לעיתים קרה שמשפחות שניסו להשתלב בקהילות החרדיות לא הפנימו את קודי ההתנהגות החרדים, דבר שגרם חיכוך בינם לבין הקהילה, שלא תמיד כל חבריה סבלניים. בנוסף לכך, העובדה שחלק מהחוזרים בתשובה שמרו על קשר עם ידידים מהעבר ועם קרובי משפחה לא דתיים חשפה אותם ואת ילדיהם להשפעות זרות. בנוסף לכך, היו טענות מצד חוזרים בתשובה כי מפלים אותם בקבלה למוסדות חינוך בשידוכים ולעיתים אף בקבלה לערים חרדיות.

למרות זאת, ככלל, החוזרים בתשובה נטמעים בחברה החרדית ולא מקימים קהילות נפרדות. אמנם קיימים מקרים בודדים של הקמת קהילות נפרדות לבעלי תשובה. כדוגמת קהילת "שדה צופים" בביתר או קהילת "אביר יעקב" ב[תל אביב](https://he.wikipedia.org/wiki/%D7%AA%D7%9C_%D7%90%D7%91%D7%99%D7%91).

**סיכום**

אם אנסה לחשוב לרגע על חוזרים בתשובה מוכרים, יקפצו מיד כמה דמויות של "סלבים": עדן הראל, נועה ירון, סיון רהב מאיר, שולי רנד, וכמובן הרב אורי זוהר. נדמה שתהליך החזרה בתשובה מעולם לא היה טרנדי, משפיע וסוחף יותר מאשר בימינו. אבל מבט מעמיק יותר מגלה ש"חזרה בתשובה" אינה תופעה "זוהרת" והנרטיבים האישיים מספרים סיפור אחר ממה שמוצג לעיתים בתקשורת או בקרב סיפורי ההצלחה של החוזרים בתשובה.

בעלי התשובה עוברים תהליך נפשי ארוך אך לא פחות מזה גם תהליך חברתי מפרך. ניתן לראות כי יש הקבלה בין מה שעובר על חוזרים בתשובה לבין מה שעובר על מהגרים. אולי הגירה גאוגרפית אין כאן, אבל תרבותית – בהחלט יש. מדובר בעולמות מקבילים, בעלי סולם ערכים שונה לגמרי, תרבות, סלנג, מוזיקה והומור. מהגרים לכל דבר. נדמה שתהליך שינוי הזהות העובר על מהגרים יכול ללמד הרבה על החוזרים בתשובה".

עוד ניתן לראות שבעלי התשובה אינם עשויים מקשה אחת, והם גם אינם מאוגדים תחת דגל אחד. לא תמיד הנתונים הסטטיסטיים מגלים מה הייתה נקודת המוצא של השב (טייס, מטייל בהודו, אסיר או סתם מתבגר שנקלע לאיזה סמינר). הם גם אינם חושפים מהי נקודת החניה הנוכחית שלו (ליטאי? ברסלב? חב"דניק? מסורתי פלוס? חרדי-ספרדי?) ויותר מכל, הם אינם מספרים על המסעות עצמם.

למרות זאת, יש מכנה משותף מסוים בין כולם: "מסירות נפש". הנקודה המשותפת לבעלי התשובה היא נכונות פנימית להקרבה עבור האמת, עבור התורה. בעל התשובה מוכן לזנוח את העולם המוכר לו, להתגבר על לחצים חברתיים ומשפחתיים, לוותר לעתים על קריירה, לאבד ידידים – הכל למען מה שהוא חושב לנכון ואמתי. הקרבה זו חזקה ונוכחת מאד אצל כל בעלי התשובה.

העובדה שכל חוזר בתשובה עשוי להימצא בשלב שונה בתהליך התשובה משפיעה גם על השדה החברתי. יש קולות בעולם התשובה שבעלי התשובה צריכים להתאגד, להיפרד מההתבטלות המוחלטת לעולם החרדי ולהפוך ל"תת-תרבות" בפני עצמה. הם טוענים כי בתור קבוצת מהגרים שלא קיבלה "סל קליטה", הם חיים בסוג של "ג'ט לג" מתמיד, עם מבטא זר והלם תרבות, וצורך מתמיד להתמודד עם נוסטלגיית העבר וזרות ההווה, העומדים מול ערפל העתיד. הם חשים כמו דור המדבר: "את גילולי מצרים עזבנו," אומרים, "אבל לארץ המובטחת טרם הגענו". מתוך כך הם מסיקים כי לו רק היו בעלי התשובה מתאגדים, היו נפתרות כל בעיותיהם. הם היו נפטרים מעול העיסוק האינטנסיבי בזהות, מהמתח המתמיד הנובע מחוסר התאמה לנורמות הלא-כתובות של החברה החרדית, ומהתחושה המתמדת של "גרות". תמורת זה, הם יזכו לכל הפריבילגיות של קהילה: מוסדות חינוך, תמיכה סוציאלית פנימית, כח צרכני, ואפילו כח פוליטי שגורר אחריו תקציבים. יתר על כן, אומרים תומכי הפרדת הקהילות, התאגדות בעלי התשובה תיתן בידם יכולת להשפיע על אחדות העם והעמקת הזהות היהודית שלו, הרבה מעבר לפוליטיקה החרדית הסקטוריאלית.

אבל יש סיבה לכך שבעלי התשובה לא השכילו להתאגד. כדי להתאגד צריך מכנה משותף חיובי. בעלי התשובה אינם עשויים מקשה אחת, לטוב ולרע. כאמור, הם באו ממקומות שונים, וגם הגיעו למקומות שונים. כל בעל תשובה נמצא בשלב אחר. מי שמצוי בשלב הראשון או השני בכלל לא מגדיר את עצמו "בעל תשובה", אלא מנסה להיטמע ולהתבטל למגזר שאליו הוא רוצה להשתייך.

ניתן לומר כי המכנה המשותף החברתי היחיד בין בעלי התשובה הוא השוני שלהם מהחברה החדשה, וגם הוא לא ניכר מיד בתחילת התשובה אלא מתחדד עם השנים. הפתרון למצוקותיהם של בעלי התשובה הוא אישי – לאתגרים מול מוסדות החינוך, להשתלבות בחברה הדתית, למציאת שביל הזהב בין העולם הישן לעולם החדש, לחיבור הייחודי בין שמים וארץ. במובן מסוים כל בעל תשובה הוא חלוץ. הוא סולל דרך שאף אחד אחר לא צעד בה לפניו. זוהי הסיבה שעד היום כמעט לא הצליחו לייסד ישובים וקהילות גדולות המבוססות על בעלי תשובה.

**נספח: ראיון קצר שערכתי עם הרב אורי זוהר**

הרב אורי זוהר הוא אחד הסמלים המרכזיים של תנועת החזרה בתשובה שהחל לשטוף את הארץ בשנות השבעים. במהלך השנים קנה לעצמו אורי זוהר מקום של כבוד בין מקרבי הלבבות החרדי. בקשתי לראיון סורבה מספר פעמים בטענה כי נמנע מלהתראיין אבל כשסיפרתי לו שהחלטתי לנסות לחקור את עולם התשובה של אחיותיי התרצה להשיב למספר שאלות אבל "מהר מהר"..

**שאלה: החזרה בתשובה הייתה משמעותית מאד ואף פתחה צוהר לבעלי תשובה באיזה מצב היית כאשר החל תהליך התשובה?**

השיב: הכל התחיל מאתגר אינטלקטואלי של הרב יצחק שלמה זילברמן. לא היה חסר לי דבר פגשתי אדם חכם מאד אינטלקטואל שהוכיח לי שיש בורא לעולם . התחלתי בהדרגה לאט לאט זה היה דבר מבורך. השאלה הייתה איך מתחברים. גיליתי את האגדתות של הגמא והייתי מביא אותם הביתה. הייתה הרבה אומללות הרבה אי יכולת של קשר בתוך המשפחה בין חברים. גילנו את הסוד של איך אדם

**כייצד הגיבו המשפחה החברים?**

היה לנו נס. בתחילת הדרך הדרשות שלי לא הועילו אבל לאט לאט היא התחילה להתקדם הייתי מספר לה סיפורים מן הגמארא והיא היתה בוכה השכל ואחריו הלב נפתח... הילדים חזרו מבתי הספר הדתיים מאושרים ושמחים. לא אמרתי לאף אחד שום דבר הקשה ביותר היה לשים כיפה על הראש אבל זה היה לומר "אני פה" זה דרכי חשבו שאני קצת לא נורמלי. אבל חברים כיבדו אותנו היו באים עם כיפה.

**תופעת החזרה בתשובה?**

ישנם שני קטבים בבריאה יש מלמעלה למטה ויש מלמטה למעלה מהנקודה הפנימית העמוקה ביותר. יש שכל ויש לב דור שלם של אנשים שחוזר בתשובה שעשו זאת לאחר שהשתכנעו מההוכחות השכליות שיש בורא עולם והם מתמודדים ונפתח הלב. הקדוש ברוך הוא נצא בכל מקום.